Stefnt að hún verði komin með vottun í lok þessa árs . Loðnuveiðar við Ísland eru nú komnar í vottunarferli Marine Stewardship Council ( MSC ) og skal því lokið fyrir næstu áramót . Þetta kemur fram í fréttatilkynningu frá MSC . Þar segir að MSC vottun á loðnuveiðum sé mikilvæg við sölu á loðnuafurðum til Asíu og til fóðurframleiðslu . Félagið Iceland Sustainable fisheries ( ISF ) óskar eftir vottuninni en það var stofnað árið 2012 af fyrirtækjum í veiðum , framleiðslu og sölu íslenskra sjávarafurða . Hluthafar félagsins hafa einir rétt á því að selja vörur sinar sem MSC vottaðar . Vottunin opnar fyrir sölu sjávarafurða inn á markaði sem sérstaklega krefjast MSC vottunar , segir á vef ISF . Gísli Gíslason framkvæmdastjóri MSC á Íslandi , Grænlandi og í Færeyjum segir að loðnan sé fjórða nýja fisktegundin sem ISF óski eftir MSV vottun á . Hinar eru karfi , grásleppa og langa .